‘Engel van God’ beskerm vriende toe skote op snelweg klapPaul Goldschagg (41) en Estie Kruger (49). (Foto: Verskaf) Twee vriende van Witbank in Mpumalanga is oortuig dat God ŉ engel gestuur het om hulle te beskerm toe ŉ groep gewapende mans einde verlede jaar op die N12 op hulle losgebrand en nie een koeël hulle getref het nie. “Dit is ŉ wonderwerk. Daar was vier van hulle en ons het ses tot agt skote hoor klap. Hulle almal het vuurwapens gehad,” het Estie Kruger (49) Sondag aan Maroela Media gesê. Kruger en haar goeie vriend, Paul Goldschagg (41), was omstreeks 21:30 van ŉ kerkbyeenkoms in Johannesburg op pad terug eMalahleni toe, toe die nagmerrie ontvou het. Dit was net na die Delmas-afrit toe hulle voel hulle het “iets raak gery”, vertel Kruger. “Ons het gevoel die wiel is pap en het van die snelweg afgetrek. Ons het uitgeklim en gesien die regtervoorwiel is pap. Ons het gedink dit sou te lank vat om AA te bel en vir hulle te wag, en toe self gereed gemaak om die band om te ruil en die gereedskap uit die kattebak gehaal. “Die volgende oomblik het ons net skote agter ons gehoor klap. My vriend het gesê ‘hulle skiet op ons’ en ons het toe begin weggehardloop, maar hulle het op ons afgestorm. Daar was vier mans, almal met vuurwapens en al vier het op ons geskiet.” Goldschagg kon in die donker sien hoe vlammetjies uit die vuurwapens kom terwyl Kruger aan haar klere gevoel het hoe ŉ koeël verby haar rug vlieg. Kruger sê die verdagtes moes baie naby aan hulle gewees het, want hulle was vinnig op hulle en het hulle albei kort daarna op die grond neergepen en vuurwapens op hulle gerig. Goldschagg se eerste gedagte was dat hy nou doodgeskiet gaan word, en hy het geroep “Jesus help ons”. Kruger sê daar het nie in daardie stadium iets deur haar kop gegaan nie, behalwe dat sy wou terugveg toe een van die verdagtes haar aan die arm gegryp en na die grond geslinger het. Sy wou aanvanklik ook nie haar selfoon vir die rower gee nie. “My vriend het vir my gesê moenie baklei nie, gee net vir hulle alles wat hulle wil hê dat hulle ons nie doodskiet nie.” Die vriende het nie veel by hulle gehad nie, net hul selfone en ŉ paar stukke juweliersware. Goldschagg het ook sy beursie aan hom gehad. Die verdagtes het albei hul selfone en ook Goldschagg se beursie gevat. Hulle kon nie die silwer armband om sy arm afkry nie en hy is aangesê om dit self los te maak. Hulle het ook vir skootrekenaars gevra, maar die vriende het verduidelik dat hulle by ŉ kerkfunksie was en nie skootrekenaars by hul het nie. Goldschagg was nog besig om te sukkel om sy armband los te kry terwyl een van die verdagtes in sy beursie vir geld gesoek het, en toe skielik – in ŉ verbasende nadraai – besluit het om die beursie terug te gee voordat al vier laat spaander het. “Skielik het hy die beursie teruggee, gesê ‘take your wallet’ en toe hardloop hulle almal weg.” Al beserings wat die vriende opgedoen het, was ligte skraapmerke, onder meer toe die verdagtes hulle na die grond geboender het. “Ons glo daar het ŉ engel van God agter ons gestaan,” vertel Kruger. Dis nou ŉ getuienis wat hulle in toekoms met dankbaarheid sal oorvertel. Goldschagg sê dit was verder ŉ bestiering van die Here dat die verdagte sy beursie teruggee het, aangesien hy nie meer veel brandstof in sy voertuig gehad het nie en beplan het om binne die volgende 10 km by ŉ vulstasie stil te hou om brandstof in te gooi – daarvoor sou hy sy bankkaart nodig hê. Hulle was nog sowat 65 km van Witbank af en sou dit nooit tot by die huis kon maak sonder om brandstof in te gooi nie. “God het geweet ek moet petrol ingooi en dat ek my bankkaarte gaan nodig hê,” het Goldschagg gesê. Kort ná die voorval het die vriende ŉ polisievoertuig met blou ligte sowat 2 km verder opgemerk en in die voertuig se rigting gehardloop. Die polisiebeampte het gesê hy het onraad vermoed en toe ŉ U-draai in die vriende se rigting gemaak. Teen dié tyd was die verdagtes al ŉ rukkie weg. Die beampte het hulle toe gehelp om die band van die voertuig te ruil en hulle is huis toe. “Hoe dit uitgedraai het, was ŉ groot wonderwerk. Dit wys jou dat daar krag in gebed is en dat God daar is in tye van nood. Gebede gaan nie net teen die dak vas nie – God is daar om jou te help. Dinge gebeur ook in die lewe met ons om ons te laat groei, leer en sterker te maak,” het Kruger gesê.